Skaak-wonderkind van die Baai styg uit | News24
Skaak-wonderkind van die Baai styg uit
Jesse February. Foto: lourens schoeman
JESSE February (18), die Baai se skaak-wonderkind, is die vierde beste universiteite-skaakspeler ter wêreld.
Jesse, 'n eerstejaarstudent in BCom (regte) aan die Nelson Mandela Metropolitaanse Universiteit, het die afgelope drie weke die land in topskaaktoernooie oorsee, onder meer die Statebond-skaakvereniging se toernooi in Indië, verteenwoordig.
By die toernooi in Nieu-Delhi het sy teen die wêreld se bestes – almal ouer én internasionale meesters en grootmeesters in skaak – meegeding.
Hier het sy slegs vier van haar nege wedstryde verloor en sowat vyftig punte by haar Fide-meester-skaakstatus, wat die derde hoogste vlak in skaak in die wêreld is, gevoeg.
By die universiteite-kampioenskapstoernooi in Boedapest, Hongarye, het sy gesamentlik vierde met spelers van twee ander lande geëindig.
"Die kompetisie was baie moeilik, maar ek en Jesse is al twee tevrede met die uitslae," het Jenny, Jesse se ma en grootste aanhanger, gesê.
"Jesse is terug en ek glo sy sal net sterker wees. In albei toernooie het sy teen skaakreuse gespeel – 'n ervaring wat 'n mens nie sommer in Suid-Afrika kry nie. Dat sy hier kon deelneem, is 'n gróót stap in die regte rigting."
Vir Jesse om na die toernooie te kon reis, het sy en haar ma, met behulp van vriende, familie en die publiek, hard gewerk om geld in te samel.
Terwyl sy oorsee was, het sy geskryf: "Die hitte (in Indië) was ondraaglik. Dankie tog vir lugversorging! Die kos was ook nogal ongewoon, so ek het maar (gelukkig) op brood, aartappels en roomys oorleef. Ek moet sê, ek het nog nooit in my lewe teen so baie uitstekende spelers meegeding nie. Om op die 70ste bord te kon speel, was op sigself 'n groot prestasie."
Volgens Jenny sal Jesse sommer nog dae lank oor Indië en Hongarye se skilderagtige landskappe en goeie herinnerings babbel. "Maar dank die Here, Die Burger en al sy lesers wat dit vir haar moontlik gemaak het. Ons is hulle almal ewig dankbaar."